## Bredero: het Groot Liedboeck

### LXXXIV Amoureus - Liedtjen

Op de Stem: Indien het claghen can

Ay schoone Dochter Blont, die 'tHulzel en Paruycken,

Des Gouden Dagheraets verwelickt en verdooft,

Die den Snee witten melc en Lelyen doet duycken

Voor 'tSilver blancke vel, van u Eerwaerdich Hooft.

O Margarieta schoon, o uytghelesen Bloeme

Stroyt uyt u braef vergult en lang Goudt dradich Haer

Dat de Sonne beschaemt verwondert is en hoe me

De Roosen, en 'tYvoor zoo Marmelt door malcaer.

Ontdect mijn Lief ontdect t'Meester stuc der natuiren

Dit sonderlinge werck, dit uytnemende raeck

Dees Appel Borstjens hert dees lieve naghebueren

Die het lustgierich oogh beloven soet vermaeck.

Cust mijn: mijn soete: Ha cust my en cust my weder

Ha ha: ick sterf ick sterf de Ziele my ontvlooch

Na uwen adem soet mijn Hert springt op en neder

En swoecht noch na de cracht die my u vier ontsooch.

Naar: Groot lied-boeck. Eerste deel - G.A. Bredero